b'\n_START_ARTICLE_\nPekka P\xc3\xb6yry\n_START_SECTION_\nMusiikkiura\n_START_PARAGRAPH_\nPekka P\xc3\xb6yryn \xc3\xa4iti oli diplomipianisti, arkkitehti Marja P\xc3\xb6yry o.s. Paatela ja is\xc3\xa4 arkkitehti Olli P\xc3\xb6yry. P\xc3\xb6yry kiinnostui jazz-musiikista koului\xc3\xa4ss\xc3\xa4 ja ryhtyi opiskelemaan viulun ja klarinetin soittoa. P\xc3\xa4\xc3\xa4instrumentiksi vakiintui kuitenkin Charlie Parkerin innoittamana alttosaksofoni. Lis\xc3\xa4ksi h\xc3\xa4n soitti huilua ja sopraanosaksofonia. _NEWLINE_Valmistuttuaan oikeustieteen kandidaatiksi vuonna 1966 P\xc3\xb6yry p\xc3\xa4\xc3\xa4tti ryhty\xc3\xa4 ammattimuusikoksi. Samana vuonna h\xc3\xa4n edusti Yleisradiota EBU:n konsertissa Lontoossa. 1960-luvun puoliv\xc3\xa4liss\xc3\xa4 h\xc3\xa4nell\xc3\xa4 oli oma kvartettinsa yhdess\xc3\xa4 pianisti Eero Ojasen, basisti Teppo Hauta-ahon ja rumpali Reino Laineen kanssa. Vuoden 1966 Porin jazzfestivaalien j\xc3\xa4lkeen yhtyeeseen liittyi laulajaksi norjalais-suomalainen Pia Skaar. Toukokuussa 1967 P\xc3\xb6yry esiintyi Erik Lindstr\xc3\xb6min kvintetin riveiss\xc3\xa4 Tallinnan jazzfestivaaleilla, ja samana vuonna h\xc3\xa4n liittyi Kirkan taustayhtyeeseen, The Islandersiin._NEWLINE_1960\xe2\x80\x9370-luvun taitteessa P\xc3\xb6yry liittyi progressiivista rockia esitt\xc3\xa4neen Tasavallan Presidentin riveihin. Yhtyeen kitaristin Jukka Tolosen ohella P\xc3\xb6yry oli yhtyeess\xc3\xa4 johtava kappaleenkirjoittaja ja ryhm\xc3\xa4st\xc3\xa4 muodostui yksi kaikkien aikojen merkitt\xc3\xa4vimmist\xc3\xa4 suomalaisista progeyhtyeist\xc3\xa4. Yhtye yritti my\xc3\xb6s kansainv\xc3\xa4list\xc3\xa4 l\xc3\xa4pimurtoa esiintym\xc3\xa4ll\xc3\xa4 muun muassa Readingin rockfestivaaleilla Englannissa vuonna 1973. Se kuitenkin hajosi vuonna 1974._NEWLINE_Vuonna 1975 P\xc3\xb6yry kiersi Pohjois-Eurooppaa Nordjazz-kvintetin kanssa, ja my\xc3\xb6hemmin h\xc3\xa4n liittyi Heikki Sarmannon orkesteriin. T\xc3\xa4st\xc3\xa4 orkesterista kehittyi my\xc3\xb6hemmin UMO Jazz Orchestra, jossa P\xc3\xb6yryll\xc3\xa4 oli merkitt\xc3\xa4v\xc3\xa4 rooli. UMO:n riveiss\xc3\xa4 P\xc3\xb6yry esiintyi muun muassa Ljubljanan festivaaleilla silloisessa Jugoslaviassa vuonna 1976. Konsertteja oli my\xc3\xb6s Puolassa, T\xc5\xa1ekkoslovakiassa, Kuubassa, Neuvostoliitossa, Englannissa ja Yhdysvalloissa yhdess\xc3\xa4 muiden yhtyeiden kanssa. 1970-luvun lopulla h\xc3\xa4n soitti muun muassa yhtyeiss\xc3\xa4 Taurus, Middle-Earth Band ja Conjunto Baron._NEWLINE_Pekka P\xc3\xb6yry soitti viimeisen keikkansa Elmupolilla 3. elokuuta 1980 The Middle-Earth Bandin kanssa. H\xc3\xa4n sairasti maanis-depressiivisyytt\xc3\xa4 ja teki itsemurhan hirtt\xc3\xa4ytym\xc3\xa4ll\xc3\xa4 4. elokuuta.'